Die jaar 2006 was 'n gewone jaar wat volgens die Gregoriaanse kalender op 'n Sondag begin het. Dit was die 6de jaar van die 21ste eeu n.C. Soos ander gewone jare het die jaar 12 maande, 52 weke en 365 dae gehad. 1 Januarie – Masedonië betree die Sentraal-Europese Vryehandelsooreenkoms. 19 Januarie – Die New Horizons ruimtetuig word lanseer om foto's van Pluto en die Kuiper-gordel te neem. 6 Februarie – Stephen Harper (Konserwatiewe Party) lê die ampseed af as die 22ste Eerste Minister van Kanada. 10-26 Februarie – Die 20ste Olimpiese Winterspele word in Turyn, Italië, aangebied. 10-19 Maart – Die negende Paralimpiese Winterspele word in Turyn, Italië, aangebied. 4 Mei – Die Israelse Olmert-kabinet word opgerig. 3 Junie – Montenegro verklaar onafhanklikheid van Serwië en Montenegro. 8 Junie – Serwië erken die onafhanklikheid van Montenegro. 9 Junie-9 Julie – Die 18de FIFA Sokker-Wêreldbekertoernooi word in Duitsland gespeel, wat deur Italië gewen word. 24 Augustus – Die Internasionale Astronomiese Unie besluit finaal dat Pluto nie aan die nuwe definisie van 'n planeet voldoen nie en nou as 'n dwergplaneet beskou word.